d)

V súčasnej etape prípravy cvičenia IFE08 určil sekretariát PTS niekoľko oblastí, v ktorých by bola pomoc signatárskych štátov nesmierne dôležitá: i) Doprava Pre cvičenie IFE08 je potrebné dopraviť 20 – 30 ton zariadení z Viedne na miesto vstupu do Kazachstanu. Okrem toho je potrebné zabezpečiť dopravu asi 80 osôb (40 inšpektorov a 40 ďalších osôb vrátane vedenia cvičenia, kontrolného tímu, pozorovateľov a hodnotiteľov). Pravdepodobný rozpočet cvičenia IFE08, ktorý majú signatárske štáty schváliť, predpokladá ušetrenie tým, že sa zariadenia prepravia po zemi. Z posúdenia sekretariátu PTS však vyplýva, že tento prístup nesie so sebou vážne nevýhody, najmä pokiaľ ide o dĺžku a spoľahlivosť prepravy a bezpečnosť a ochranu zariadení pre inšpekcie na mieste. Toto posúdenie potvrdila na svojom zasadnutí 5. – 6. decembra 2006 aj expertná poradenská skupina pre hodnotenia na mieste, ktorá sekretariátu PTS pomáha pri príprave cvičenia IFE08. Sekretariát PTS hľadá pomoc, ktorá by umožnila leteckú prepravu zariadení a pracovníkov do a z Kazachstanu. Vzhľadom na logistické a prevádzkové požiadavky cvičenia IFE08, ako aj právne dojednania s hostiteľskou krajinou bude možno nutné zabezpečiť leteckú prepravu prostredníctvom spoločností, ktoré nemajú sídlo v EÚ. ii) Zriadenie operačných základní V rámci cvičenia IFE08 bude musieť sekretariát PTS zriadiť dve operačné základne v náhradnej inšpekčnej oblasti na území bývalého sovietskeho pokusného jadrového zariadenia v Semipalatinsku. Prvá základňa bude slúžiť pre inšpekčný tím, zatiaľ čo druhá základňa je potrebná pre hodnotiteľov a pozorovateľov cvičenia IFE08. Tieto základne vybavené potrebnou infraštruktúrou (kanceláriami, komunikačnými zariadeniami atď.) budú slúžiť ako ústredie cvičenia IFE08 a budú v inšpekčnej oblasti zohrávať zásadnú úlohu pri uskutočňovaní a riadení operácií. Sekretariát PTS je schopný vyčleniť prostriedky na zabezpečenie prvej základne, t. j. základe pre inšpekčný tím. Bežný rozpočet mu však neumožňuje zabezpečiť druhú základňu. To znamená, že obstaranie a zriadenie druhej základne si bude vyžadovať zdroje, ktoré nemožno poskytnúť z rozpočtu cvičenia IFE08. Využitie infraštruktúry, ktorá sa nenachádza v mieste inšpekcie, znamená časové straty pri preprave a dodatočné náklady a obmedzenia, čo sa týka počtu hodín, na ktoré sa môže táto infraštruktúra užitočne využiť na účely cvičenia. iii) Hodnotiaci pracovný seminár cvičenia IFE08 Účel: Skvalitniť hodnotenie a výsledky cvičenia IFE08, ktoré sa uskutoční v decembri 2008. Seminár poskytne odborníkom príležitosť zhodnotiť a prediskutovať výsledky z cvičenia získané okamžite s cieľom pomôcť sekretariátu PTS pri príprave návrhu predbežnej správy na prvé zasadnutie pracovnej skupiny B v roku 2009 a stanoviť priority pre ďalšie úsilie. Okrem toho sa očakáva, že užitočné skúsenosti odborníci získajú počas pracovného seminára z nespracovaného materiálu, pričom sa pravdepodobne stanoví predbežné usmernenie pre ďalší cyklus cvičení v teréne. Pracovný seminár sa bude zaoberať týmito témami: — logistika vrátane zriadenia a prevádzky operačnej základne, — riadenie tímu, — otázky týkajúce sa vzťahov so štátom, kde k inšpekcii dochádza, vrátane najmä utajenosti a riadeného prístupu, — vizuálne pozorovania, aj počas preletov, — seizmická aktivita, — geofyzikálne metódy, — zdravie a bezpečnosť, — komunikácia, — navigácia. Okrem toho by sa malo v spolupráci s úradom výkonného tajomníka/hodnotenie prediskutovať hodnotenie samotného cvičenia.